Nafarroako Parlamentuko Mahaiak, 2017ko irailaren 25ean eginiko bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Ondoko arauak onestea, Nafarroako Foru Komunitatearen egoerari buruzko politika orokorreko eztabaida antolatzekoak.

“Foru Komunitatearen egoerari buruzko 2017ko eztabaida antolatzeko arauak

**Urriaren 26an eta 27an**

**Urriak 26**

Eztabaida eginen da Erregelamenduko 201. artikuluan aurreikusitakoaren arabera, eta Nafarroako Gobernuko Lehendakariaren mintzaldiarekin hasiko da.

Azalpen hori amaiturik, bilkura ordu erdiz etenen da. Bilkura berriz hasten denean, mintzatuko dira mintzaldi-eskaera egiten duten talde parlamentarioen eta foru parlamentarien elkarteen eledunak, 30 minutuz gehienez ere.

Mintzaldien hurrenkera parlamentari gehien dituen taldetik gutxien dituenerakoa izanen da. Gobernua babesten duten talde parlamentarioen eta foru parlamentarien elkarteen eledunak azkenik mintzatuko dira, hurrenkera berean.

Mintzaldiak amaituta, Gobernuko Lehendakariak erantzun eginen die. Ondoren, ihardespen-txanda bat irekiko da, hamar minutukoa gehienez, horretarako eskaera egiten duen talde parlamentarioen edo foru parlamentarien elkarteen eledun bakoitzarentzat, hasierako mintzaldien hurrenkera berean.

Azkenik, eztabaida Lehendakariaren mintzaldiarekin bukatuko da.

Eztabaida bukatzen denean, hamabost minutuko epea irekiko da, talde parlamentarioek eta foru parlamentarien elkarteek Mahaiari erabaki proposamenak aurkeztu ahal izateko. Talde parlamentario edo foru parlamentarien elkarte bakoitzak gehienez ere bost proposamen aurkeztu ahalko ditu. Halaber, sinatzaileek proposamen horiek bidali beharko dituzte egoki den unean adieraziko zaien posta elektronikoko kontu batera. Mahaiak eztabaidagaiarekin koherente diren proposamenak onartuko ditu, eta talde parlamentarioen zein foru parlamentarien elkarteen eledunei helaraziko zaizkie, azter ditzaten.

**Urriak 27**

Mahaiak onarturiko proposamenak 09:00etatik aitzina eztabaidatuko dira Osoko Bilkuran.

Erabaki proposamenak eztabaidatuko dira aurreko eguneko mintzaldien hurrenkera berean.

Talde parlamentario eta foru parlamentarien elkarte bakoitzak bere proposamenak batera defendatuko ditu, hamar minutuz gehienez. Ondoren, txanda bat irekiko da talde parlamentarioak eta foru parlamentarien elkarteak, alde nahiz kontra, mintzatzeko, eztabaidaren hurrenkera berean, eta ihardespen-txanda bat ere. Bi txanda horiek bost minutukoak izanen dira.

Talde parlamentario eta foru parlamentarien elkarte bakoitzaren proposamenak eztabaidatu ondoren, banan-banan bozkatuko dira erabaki proposamenak”.

**2.** Erabaki hau Nafarroako Parlamentuko Aldizkari Ofizialean argitaratzea.

Iruñean, 2017ko irailaren 25ean

Lehendakaria: Ainhoa Aznárez Igarza